Predkladacia správa

	Návrh na uzavretie Protokolu k Dohode medzi vládou Slovenskej republiky a vládou Ukrajiny o medzinárodnej cestnej doprave (ďalej len “Protokol”) sa predkladá ako iniciatívny materiál. Dohoda bola podpísaná 15. júna 1995 v Kyjeve na základe uznesenia vlády SR č. 207 z 28. marca 1995. Ukrajina bola v r. 1994 šiestym najvýznamnejším obchodným partnerom Slovenska.

	Podľa uvedeného uznesenia a v zmysle ustanovení dohody po jej podpise MZV SR oznámilo ukrajinskej strane splnenie vnútroštátnych právnych predpisov potrebných pre nadobudnutie platnosti dohody. Ukrajinská strana však ani po niekoľkých urgenciách odpovednú nótu nezaslala a teda dohoda nenadobudla platnosť. V roku 1996 nám oznámila, že podmienkou na nadobudnutie platnosti dohody je uzavretie vykonávacieho protokolu k dohode. Aj keď naši právni experti nezdieľali tento názor, slovenská strana v záujme uvedenia dohody do platnosti vypracovala návrh Protokolu v spolupráci s MF SR, MS SR, MV SR a MZV SR a zaslala ho ukrajinskej strane. Na zasadnutí Zmiešanej komisie pre medzinárodnú cestnú dopravu v Košiciach v r. 1998 bol zástupcami odboru cestnej dopravy návrh akceptovaný a mal byť posúdený príslušnými ukrajinskými orgánmi. MDPT niekoľkokrát žiadalo oficiálne stanovisko Ukrajiny, aby mohlo pripraviť Protokol na podpis. V januári 2000  nám bolo prostredníctvom nášho ZÚ v Kyjeve oznámené, že na Ukrajine je pre nadobudnutie platnosti dohody potrebné prijať príslušné legislatívne opatrenia a že podpis vykonávacieho protokolu navrhla slovenská a nie ukrajinská strana.

Na zasadnutí Zmiešanej komisie pre medzinárodnú cestnú dopravu 24. júna 2002 v Kyjeve však ukrajinská strana trvala na uzavretí Protokolu. Predkladané znenie Protokolu bolo odsúhlasené a bolo dohodnuté, že bude predložené vládam oboch štátov na schválenie. Následne bolo u nás v júli 2002 posúdené v medzirezortnom pripomienkovom konaní (pod č. 1457/M-2002). Výmenou nót po podpise Protokolu nadobudne platnosť dohoda podpísaná v r. 1995 a vo vzťahu medzi Slovenskou republikou a Ukrajinou sa skončí platnosť Dohody medzi vládou Československej socialistickej republiky a vládou Zväzu sovietskych socialistických republík o medzinárodnej automobilovej doprave, ktorá bola zverejnená Vyhláškou ministra zahraničných vecí č. 68/1967 Zb.

V predkladanom Protokole sa uvádzajú príslušné orgány zodpovedné za vykonávanie dohody. V bode 4  sa dopravcovia oboch štátov vzájomne oslobodzujú od platenia cestnej dane, čo je v súlade s našou legislatívou. 

Uzavretie Protokolu nie je v rozpore s Európskou dohodou o pridružení, so Zmluvou o založení Európskeho spoločenstva, s Bielou knihou, ani s NPAA. Protokol je neoddeliteľnou súčasťou Dohody medzi vládou Slovenskej republiky a vládou Ukrajiny o medzinárodnej cestnej doprave, podpísanej 15. júna 1995, ktorá bola uzavretá ako bilaterálna zmluva vládneho charakteru, preto sa aj Protokol (so súhlasom MZV SR a ďalších kompetentných rezortov) uzaviera na vládnej úrovni. Nakoľko nepresahuje rámec platnej legislatívy, nie je potrebné vypracovať Doložku prednosti medzinárodnej zmluvy pred zákonmi. Uzavretie Protokolu nemá vplyv na štátny rozpočet ani na životné prostredie.